Jonathan Larson (4 Februarie 1960 – 25 Januarie 1996) was 'n Amerikaanse komponis. Larson is in White Plains, New York, gebore. Hy het van kleins af in musiek belang gestel en het dit ook op hoërskool gespeel. As student het hy eers vir klein produksies begin komponeer. Larson het later toneelstukke begin skryf. Sy eerste musiekblyspel was Sacraimmorality. Gedurende die 1980's is dit opgevoer onder die naam Saved on 42nd Street. Tussen 1983 en 1990 het Larson Superbia geskryf, 'n futuristiese rockmusiekblyspel. Hierdie rock-musiekblyspel was gegrond op 'n vroeëre poging van Larson om 'n musiekblyspel van George Orwell se Nineteen Eighty-Four te maak, maar Larson het nie die nodige regte hiervoor verkry nie. Superbia is nog nooit as 'n musiekblyspel opgevoer nie. Larson se volgende projek was 'n rockmonoloog; Boho Daya. Die titel het later verander na 30/90 en staan nou bekend as Tick, Tick... BOOM!. Hierdie stuk was in reaksie op die weiering van die industrie om sy stuk Superbia te laat opvoer. Die vertoning is op buite-Broadway vertoon. Hierdeur het hy vir Stephen Sondheim, ‘n bekende komponis ontmoet, wat hom by baie vervaardigers sou aanbeveel.